贈方子明道人
作者：蘇轍
朝代：宋

paragraphs: 水銀成銀利十倍，丹砂爲金世無對。
此人靳術不肯傳，闔戶泥牆畏天戒。
今子何爲與我言，人生貧富寧非天。
鉗鎚橐籥枉心力，虀鹽布被隨因緣。
我來江西晚聞道，一言契我心所好。
廓然正若太虛空，平生伎倆都除掃。
子言舊事凈慈師，未斷有爲非凈慈。
此術要將救饑耳，人人有命何憂饑。